hu en id hu en pl en hu en pl hu de hu hu eu fr hu hu hu fr hu hu hu hu hu hu hu sv hu ca fr hu hu hu hu hu hu hu hu hu hu hu hu hu hu hu hu cs de es hu hu hu hu hu fr hu az hu en hu hu hu en hu hu hu hu hu hu hu hu hu hu hu hu hu en id
Ajváros rakott káposzta | Különleges ételek | Borral Főzök!
Néha főzök. Néha borozok. És többnyire borral főzök.
Az olasz kaják mellett a rakottak is gyakran felbukkannak nálunk a napi menün. Rengeteg variáció létezik belőlük és igen nehéz elrontani őket. Kivéve, ha úgy szét vagy esve, hogy kifelejted a rizst a rakottból, aztán tálaláskor (rendkívül találékonyan) hanyag eleganciával melléhelyezel egy kupaccal…. Ne próbáljátok ki. Most egy gyönyörű, megtermett káposztával tértem haza a boltból, így rakott kelt készítettem. Ajvárral. És borral.
Az ajváros rakott káposztáról
És hogy hogy jön az ajvár a rakott kelbe? Véletlenül, lustaságból és kísérletezési céllal. Általában jól megborítom a darálthúst fűszerekkel, kis pirospaprikával, paradicsompürével, esetleg kápia és paradicsom kockákkal, petrezselyemmel, stb.
Viszont egyszer találtam egy bontott üveg ajvárt a hűtőben, és gondoltam maradékot mentek, s a szokásos ízesítés helyett kipróbálom ezzel. Nem bántam meg, azóta is szerepel a repertoárban. Hasonló ízvilág, csak még gazdagabb, különlegesebb. És milyen praktikus! Nem kell az ízesítéssel szórakozni, 5-10 féle fűszert belerakni… Most ezt a “lusta” receptet olvashatjátok.
Az ajváros rakott káposzta elkészítése
Első körben megfőzzük a rizst a rakotthoz. Bár itt belefér a “tökéletlen” rizs is, úgyis össze lesz kutyulva a hússal, de ha profi rizst szeretnétek készíteni, annak itt találjátok a receptjét.
Ezután a káposztaleveleket levágjuk a torzsáról, és egy nagy fazék sós vízben megfőzzük őket. A végén leszűrjük és hagyjuk lecsöpögni a fölösleges vizet.
Az apróra vágott hagymákat egy serpenyőben olívaolajon megpirítjuk. Utána hozzákeverjük a darált húst, sózzuk, borsozzuk és tovább sütögetjük.
Kb 20 perc alatt el is készül a húsos mix, és mikor már kezd picit barnulni, ráborítjuk az ajvárt. Ízlés szerint, lehet, hogy nem is kell rá az egész üvegnyi. Kis vizzel fel szoktam hígítani, úgyis felszívja a rizs a fölösleget. De azt a fél-egy deci vizet nyugodtan kiválthatjátok egy kis fehérborral…
A beajvározott húshoz hozzátesszük a főtt rizsünket, alaposan összekavarjuk, és kezdődhet a rétegzés. Húsos-rizzsel kezdünk, aztán jön egy réteg káposzta. A tetejére hagyjuk a szép nagy, egész leveleket. És végül természetesen nyakon öntjük a rengeteg tejföllel! Az ínyencebbek akár reszelt sajttal is megbolondíthatják, attól sem lesz baja szerintem…
Mehet a sütőbe, 180-200 fokon mondjuk, gondolom formán, amíg szépen megpirul és összesül a rakott káposztánk. Nekem mondjuk perverzióm a durván megsült tejföl (vagy sajt) bármilyen étel tetején, szóval igen, direkt égettem meg.
Tálalásnál se spóroljunk a tejföllel! Könnyű fehérbort kínálunk mellé, és jóízűen behabzsoljuk.
Kreinbacher Nagy Somlói Cuvée 2019
A Kreinbacher borokban és pezsgőkben még sosem csalódtam, ez idáig mindig hozták a megszokott, kiváló minőséget. Mivel a pincészet borait nem sorolnám a legolcsóbb árkategóriába, ehhez mérten elvárásaim is vannak velük szemben. A mai ebédhez egy fehér cuvéet választottam tőlük. Lássuk, hogy szerepelt!
Az ígéret: “A Somlóra jellemző fajtákat, a hárslevelűt (49%) és olaszrizlinget (39%) szürkebarát (8%) és tramini (4%) egészíti ki. A gondosan válogatott alapanyagot többségében egészfürtösen préseltük, majd a bort nagyrészt tartályban, kisebb részben hordóban érleltük. Friss és harmonikus házasítás. Illatát fehérvirágok, mandula és ásványosság jellemzi. Citrusokkal és fehérhúsú gyümölcsökkel teli bor, utóízét hársméz és sósság gazdagítja.”
Az ítélet: Keresem szavakat… a “#$&v@ finom!!!” az első, ami elhagyja a számat, de azt hiszem, ennél kicsit bővebben kellene kifejtenem. Illatra nem fogott meg annyira, nagyon dominál a borban a hárslevelű. Viszont az első korty után azt mondom, hogy ez egy csoda! Őszibarackos, krémes, selymes, picit áványos, rendkívül kiegyensúlyozott bor. Sehol nincsenek a tolakodó savak és a túlzott gyümölcsösség. Profi házasítás! Úgy érzem, megmaradt a bizalom a Keinbacher borászat termékei iránt, s továbbra is vásárolni fogom őket. Legközelebb majd egy pezsgőt hozok tőlük, azzal sem lehet melléfogni.
Nagy-Somlói Cuvée (2019) 12,5% V/V
***** Kiemelkedően finom, minőségi bor
Se sommelier, se mesterszakács
Szűcs Mónika vagyok, egy egyszerű webdesigner aki szeret jókat enni, borozni és főzni. És persze borral főzni. Blogom célja, hogy bevált recepteket osszak meg veletek, esetleg sikeres főzési kísérletezéseim eredményét tárjam elétek képekkel és pontos leírással. Valamint a receptekhez felhasznált és melléjük (vagy esetleg csak magukban) fogyasztott borokról beszámoljak nektek.
Olvassatok, egyetek, igyatok... és főzzetek borral ti is!
Kategóriák Select Category Bor Előétel Fehérbor Főétel Habzóbor és pezsgő Leves Party kaja Receptek Saláta / Köret Sütemény / Pékáru Szósz / Mártogatós Vörösbor
alaplé bacon bazsalikom burgonya citrom csirke cukkini cukor darálthús fokhagyma gomba hagyma káposzta liszt marha menta mustár oregánó paradicsom/paradicsompüré rizs répa sajt tej tejföl tejszín tengeri herkentyűk tojás tészta vaj zabpehely élesztő
A tökéletes steak receptje
Proudly powered by WordPress | Theme: Julia Lite by Pixelgrade